**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.12.2019, ora 08.00 – 05.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 05.12.2019, ora 07.00**

**RÂURI**

Debitele au fost în general staţionare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, bazinul superior al Jiului, unde au fost în scădere și cursurile inferioare ale Crișului Negru și Mureșului, unde au fost în uşoară creștere ca urmare a propagării.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe cursul mijlociu al Siretului şi mai mici (sub 30% din normalele lunare) pe: Mara, Tur, Crasna, Barcău, Crişul Alb, Bega Veche, Moraviţa, Rm. Sărat, Başeu, Bârlad, unii afluenţi ai Someșului (Şieu, Lonea, Fizeş), ai Mureșului (Luţ, Comlod, Feernic, Vișa, Secaș, Ampoi, Râul Mare), în bazinul superior al Jijiei şi pe cursul inferior al Bistriţei.

Formaţiunile de gheaţă (gheaţă la maluri, năboi, izolat pod de gheață) prezente pe râurile din zonele montane din nordul și centrul țării au fost în extindere și ușoară intensificare.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi, în general staţionare, exceptând râurile din bazinele hidrografice Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna, unde vor fi în scădere.

Formaţiunile de gheaţă (gheaţă la maluri, năboi, izolat pod de gheață) prezente pe râurile din zonele montane din nordul și centrul țării se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 04.12.2019 – 05.12.2019 a fost staționar, având valoarea de 4.700 m3/s, sub media multianuală a lunii decembrie (5.200 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staționar (4.700 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 04.12.2019, ora 09.00 – 05.12.2019, ora 06.00**

**ÎN ŢARĂ**

Vremea a fost rece, deosebit de rece în centrul țării, unde local în cea mai mare parte a intervalului a persistat nebulozitatea de tip stratiform. În restul teritoriului, cerul a fost variabil spre mai mult senin. Vântul a suflat slab până la moderat, cu intensificări izolate pe crestele Carpaților Orientali. Stratul de zăpadă s-a menținut parțial în regiunile nordice, centrale și montane, iar la ora 20.00 măsura până la 35 cm la munte - pe platforma stației meteorologice Bâlea Lac, până la 9 cm în Transilvania, până la 6 cm în Maramureș, până la 4 cm în Moldova și până la 2 cm în Crișana. Temperaturile maxime s-au situat între -8 grade la Joseni și 7 grade la Caransebeș, Lugoj, Moldova Nouă, Bozovici și Drobeta Turnu-Severin, iar la ora 06.00 valorile termice se încadrau între -10 grade la Satu Mare și Joseni și 1 grad la Moldova Nouă și Sulina. S-a semnalat ceață, mai ales spre seară și noaptea în Câmpia de Vest și doar izolat în Câmpia Română și în depresiuni.

**Observații:** începând de ieri de la ora 06 au fost în vigoare 7 atenționări cod galben pentru fenomene meteorologice periculoase imediate, după cum urmează: 5 emise de SRPV Timișoara și câte 1 de CNPM București și SRPV Craiova.

**LA BUCUREŞTI**

Vremea s-a menținut rece, cu precădere dimineața și la începutul nopții. Cerul a fost mai mult senin, iar vântul a suflat în general slab. Temperatura maximă a fost de 4 grade la Afumați și de 5 grade la Filaret și Băneasa, iar la ora 06.00 se înregistrau -1 grad la Afumați și -2 grade la Băneasa și Filaret.

**3. Prognoza meteorologică în intervalul 05.12.2019, ora 09.00 – 06.12.2019, ora 09.00**

**ÎN ŢARĂ**

Vremea va fi rece dimineața și noaptea, însă la orele amiezii valorile termice se vor situa în jurul celor normale în majoritatea regiunilor. Cerul va fi mai mult senin, dar local în Transilvania și Câmpia de Vest, iar noaptea pe arii restrânse și în restul teritoriului se vor semnala nori stratiformi sau ceață. Vântul va sufla slab și moderat, cu ușoare intensificări în sudul Banatului și pe crestele montane. Temperaturile maxime se vor încadra între -1 și 9 grade, izolat mai scăzute în centrul țării spre -5...-4 grade, iar cele minime vor fi cuprinse între -12 și 0 grade, posibil mai coborâte în depresiunile Carpaților Orientali, dar și ușor mai ridicate pe litoral, spre 2...3 grade.

**LA BUCUREŞTI**

Vremea va fi rece dimineața și noaptea, dar la orele amiezii valorile termice se vor situa în jurul mediilor multianuale. Cerul va fi mai mult senin, însă în a doua parte a nopții va crește probabilitatea de apariție a ceții. Vântul va sufla în general slab. Temperatura maximă va fi de 6...7 grade, iar cea minimă de -5...-3 grade.

1. ***CALITATEA APELOR***

**Administrația Națională Apele Române** revine cu informații suplimentare referitor la poluarea cu ape uzate a Acumularii Ezăreni în zona comunei Miroslava, jud. Iași, din data de 03.12.2019, în jurul orei 16:30, din cauza colmatării sistemului de canalizare-refulare Ezăreni al operatorului S.C. Apavital S.A. Iași.

Reprezentanti ai A.B.A Prut Barlad s-au deplasat la teren pentru recoltare de probe de apa in vederea efectuarii analizelor fizico chimice precum si luarea masurilor ce se impun.

Rezultatele analizelor fizico-chimice din data de 03.05.2019 efectuate in Laboratorul Calitatea Apei al A.B.A. Prut-Barlad Iasi sunt prezentate in Tabelul nr. 1. In data de 04.12.2019 reprezentanti ai laboratorului de calitate al apei al A.B.A.Prut-Barlad au prelevat probe de apa din urmatoarele sectiuni: 1. - c.a. Ezareni - coada lac; 2 - ac. Ezareni - turn manevra baraj, sunt următoarele:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Punct recoltare | Data | Indicatori calitate | | | | | | | | |
| CCO-Cr | NH4+ | N-NH4+ | Pt | PO4 | Detergenti | R.fix | pH | O2 diz. |
| sursa poluare-evacuare ape uzate | 03.12.2019 | 1171 | 70,97 | 55,2 | 13,5 |  | 8,74 | 983 | 7,94 |  |
| c.a. Ezareni - coad lac | 03.12.2019 | 36,12 | 2,276 | 1,77 | 0,42 | 0,161 | <LOQ | 835 | 7,98 | 0,70 |
| ac. Ezareni - turn manevra baraj | 03.12.2019 | 43,72 | 1,98 | 1,54 | 0,36 | 0,028 | <LOQ | 851 | 8,23 | 7,53 |

Reprezentanții Apavital S.A. Iași au intervenit în cursul zilei de 04.12.2019 pentru stoparea deversării apelor uzate menajere în acumularea Ezăreni. Acțiunile întreprinse de APAVITAL S.A. Iași au fost următoarele: înlocuirea a două tronsoane de rețea de canalizare PEHD 125 mm, în lungime totală de cca. 3 m, stoparea evacuării de ape uzate prin blindarea conductei de preaplin aferente rețelei de canalizare a localității Valea Adâncă, com. Miroslava. În urma acestor măsuri, în jurul orei 13.30, a fost stopată evacuarea apelor în ac. Ezăreni și a fost pusă în funcțiune SPAU 7 Valea Adâncă.

În continuare rămân în supraveghere și monitorizare cursul de apă Ezăreni, Ac. Ezăreni și rețeaua de canalizare din zona afectată.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Suceava*** și ***Comisariatul Județean Suceava din cadrul Gărzii Naționale de Mediu*** informează telefonic că la 04.12.2019, ora 19.10, un vagon cu GPL aparținând S.C. BULROM GAS IMPEX S.R.L are pierderi pe la o canea în gara CF Suceava, in apropiere fiind resimțit un miros slab de gaz. S-au pierdut cca 1,5 litri GPL. La fața locului s-au deplasat reprezentanți ai APM SV care au constatat că vagonul a fost izolat de restul garniturii de tren, fiind așteptat un specialist al S.C. BULROM GAS IMPEX S.R.L pentru remedierea defecțiunii. Zona este securizata de ISU. Nu erau sesizabile olfactiv emisii importante de COV. S-au efectuat determinări cu autolaboratorul CBRN și nu s-au înregistrat depășiri.

1. **În domeniul solului şi vegetației**

***Comisariatul Județean Constanța din cadrul Gărzii Naționale de Mediu*** informează despre producerea, în 04.12.2019, la ora 09.00, unei poluări accidentale care a afectat 0.5 mp sol din cauza unei avarii a conductei de transport a țițeiului Constanța-Bărăganu, zona Poarta Alba, județul Constanța. Măsuri întreprinse: reprezentanții CONPET SA au intervenit la fața locului pentru remedierea avariei și ecologizarea zonei.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE